Дауэ псэурэ нэхъыжьхэр?
«Ветераным и ныбжьыр илъэс 90 ирокъу» урысейпсо акцэр купщIафIэу щылажьэ щIыналъэхэм ящыщщ Къэбэрдей-Балъкъэрыр. Дызытехьа илъэсыщIэми абы къыпащэ.
Мы махуэхэм Налшык къалэ администрацэм, зауэм, лэжьыгъэм, IэщэкIэ ЗэщIэузэда къарухэм, хабзэхъумэ IэнатIэхэм я ветеранхэм я къалэ Советым я лIыкIуэхэр зи ныбжьыр илъэс 90 ирикъуа Молэ Дадужан, ГъукIэлI Сату, Костаровэ Марие, Курданов Ахъмэт, Клевцовэ Нинэ, илъэси 100 ирикъуа Кузнецовэ Ксение сымэ я унэ кIуэри, ехъуэхъуахэщ.
Урысей Федерацэм и Президент Путин Владимир зауэм хэта ди нэхъыжьхэм папщIэ къригъэхьа хъуэхъум Налшык къалэ администрацэм и унафэщIым и къуэдзэ Дол Анжелэ ветеранхэм къахуеджащ. «Дрогушхуэ Хэку зауэшхуэм и гугъуехь псори зи фэ дэкIа нэхъыжьхэм зефхьа лIыгъэмрэ фхэлъа бэшэчагъымрэ. Ди къэралым ТекIуэныгъэр къихьыным фэ хэфлъхьа гуащIэ гъунапкъэншэр хахуагъэмрэ Хэкупсэмрэ я гъуазэ мыкIуэдыжынщ», — итщ абы.
ЛIыкIуэхэм ветеранхэм я псэукIэр, я узыншагъэр зыхуэдэр зрагъэлъэгъуащ, зыхуэныкъуэхэр зрагъэщIащ, псалъэмакъ гуапи драгъэкIуэкIащ.
